ΑΠΌΦΑΣΗ ΤΗΣ ΕΠΙΤΡΟΠΉΣ της 28ης Νοεμβρίου 2007 σχετικά με τη χορήγηση στις Κάτω Χώρες τριών πρόσθετων ημερών στη θάλασσα για ενισχυμένο πρόγραμμα κάλυψης παρατηρητών δυνάμει του παραρτήματος ΙΙΑ του κανονισμού (ΕΚ) αριθ. 41/2007 του Συμβουλίου [κοινοποιηθείσα υπό τον αριθμό Ε(2007) 5711] (Το κείμενο στην ολλανδική γλώσσα είναι το μόνο αυθεντικό) (2007/812/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 41/2007 του Συμβουλίου, της 21ης Δεκεμβρίου 2006, περί καθορισμού, για το 2007, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων και των συναφών όρων στα κοινοτικά ύδατα και, για τα κοινοτικά σκάφη, σε άλλα ύδατα όπου απαιτούνται περιορισμοί αλιευμάτων (1), και ιδίως τα σημεία 11.1 και 11.3 του παραρτήματος IIA, Εκτιμώντας τα ακόλουθα: (1) Με τον κανονισμό (ΕΚ) αριθ. 41/2007 καθορίζονται οι αλιευτικές δυνατότητες για το έτος 2007, για ορισμένα αποθέματα ιχθύων και ομάδες αποθεμάτων ιχθύων, καθώς και οι συναφείς όροι υπό τους οποίους μπορούν να χρησιμοποιούνται οι αλιευτικές αυτές δυνατότητες. (2) Στο παράρτημα ΙΙΑ του κανονισμού (ΕΚ) αριθ. 41/2007 καθορίζεται ο μέγιστος αριθμός ημερών ανά έτος, κατά τις οποίες ένα κοινοτικό σκάφος μπορεί να παραμείνει σε μία από τις περιοχές που ορίζονται στο σημείο 2.1 του εν λόγω παραρτήματος, φέροντας οποιοδήποτε από τα αλιευτικά εργαλεία του σημείου 4.1. (3) Το παράρτημα ΙΙΑ επιτρέπει στην Επιτροπή να διαθέτει στα κράτη μέλη τρεις πρόσθετες ημέρες κατά τις οποίες ένα σκάφος μπορεί να παραμείνει εντός των περιοχών αυτών φέροντας οιοδήποτε από τα αλιευτικά εργαλεία του σημείου 4.1 του εν λόγω παραρτήματος, στο πλαίσιο ενισχυμένου προγράμματος κάλυψης παρατηρητών, που προβλέπει τη συνεργασία επιστημόνων και αλιευτικού κλάδου. (4) Στις 20 Ιουλίου 2007, οι Κάτω Χώρες υπέβαλαν στην Επιτροπή ενισχυμένο πρόγραμμα κάλυψης παρατηρητών που προβλέπει τη συνεργασία επιστημόνων και αλιευτικού κλάδου. (5) Το ενδιαφέρον για το εν λόγω πρόγραμμα, το οποίο θα μπορούσε να θεωρηθεί ως συμπληρωματικό των υποχρεώσεων που καθορίζονται στον κανονισμό (ΕΚ) αριθ. 1543/2000 του Συμβουλίου, της 29ης Ιουνίου 2000, περί κοινοτικού πλαισίου συλλογής και διαχείρισης των αλιευτικών δεδομένων άσκησης της κοινής αλιευτικής πολιτικής (2), επιβεβαιώθηκε από την επιστημονική, τεχνική και οικονομική επιτροπή αλιείας (ΕΤΟΕΑ), μετά από διαβουλεύσεις, όπως προβλέπεται στο σημείο 11.3 του παραρτήματος IIA του κανονισμού (ΕΚ) αριθ. 41/2007. (6) Βάσει του προγράμματος που υποβλήθηκε στις 20 Ιουλίου 2007 πρέπει να διατεθούν στις Κάτω Χώρες τρεις πρόσθετες ημέρες στη θάλασσα για την περίοδο από την 1η Φεβρουαρίου 2007 έως τις 31 Ιανουαρίου 2008 για τα σκάφη που συμμετέχουν στο ενισχυμένο πρόγραμμα κάλυψης παρατηρητών. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής αλιείας και υδατοκαλλιέργειας, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Για σκάφη που φέρουν σημαία Κάτω Χωρών τα οποία συμμετέχουν στο ενισχυμένο πρόγραμμα κάλυψης παρατηρητών που υποβλήθηκε στην Επιτροπή στις 20 Ιουλίου 2007 ο μέγιστος αριθμός ημερών, κατά τις οποίες τα εν λόγω σκάφη μπορούν να είναι παρόντα σε μία από τις περιοχές που ορίζονται στο σημείο 2.1 του παραρτήματος ΙΙΑ του κανονισμού (ΕΚ) αριθ. 41/2007, σύμφωνα με τα αναφερόμενα στον πίνακα Ι του εν λόγω παραρτήματος, αυξάνεται κατά τρεις πρόσθετες ημέρες για τα σκάφη που φέρουν τα αλιευτικά εργαλεία τα οποία αναφέρονται στο σημείο 4.1 του αυτού παραρτήματος. Άρθρο 2 1. Επτά ημέρες μετά τη δημοσίευση της παρούσας απόφασης στην Επίσημη Εφημερίδα της Ευρωπαϊκής Ένωσης οι Κάτω Χώρες υποβάλλουν στην Επιτροπή πλήρη κατάλογο των σκαφών που έχουν επιλεγεί για τα προγράμματα δειγματοληψίας που σχετίζονται με το ενισχυμένο πρόγραμμα κάλυψης παρατηρητών το οποίο προβλέπεται στο άρθρο 1. 2. Μόνον τα σκάφη το οποία έχουν επιλεγεί για τα εν λόγω προγράμματα δειγματοληψίας και τα οποία έχουν συμμετάσχει μέχρι τέλους στο ενισχυμένο πρόγραμμα κάλυψης παρατηρητών που αναφέρεται στο άρθρο 1 αφορά η διάθεση των τριών πρόσθετων ημερών κατά τα προβλεπόμενα στο εν λόγω άρθρο. Άρθρο 3 Δύο μήνες μετά τη λήξη του ενισχυμένου προγράμματος κάλυψης παρατηρητών που αναφέρεται στο άρθρο 1 οι Κάτω Χώρες υποβάλλουν στην Επιτροπή έκθεση με τα αποτελέσματα του εν λόγω προγράμματος για τα είδη και τις περιοχές που κάλυψε το πρόγραμμα. Άρθρο 4 Η παρούσα απόφαση απευθύνεται στο Βασίλειο των Κάτω Χωρών. Βρυξέλλες, 28 Νοεμβρίου 2007.

[Source: multi_eurlex | Tokens: 3976]